
Consiliul Europei - 50 de ani de existenţă

Momente importante din istoria Consiliului Europei 


 

 

1. Analiza crizei iugoslave

După 6 săptămâni de la declanşarea atacului aerian al NATO asupra Iugoslaviei predicţia privind finalul crizei este încă un exerciţiu temerar.

Strategia NATO s-a bazat pe prezumţia că Iugoslavia va ceda, fie după ameninţarea cu lovituri aeriene, fie după primele zile ale atacului aerian. Odată ce această presupunere nu s-a realizat, NATO şi, în special, SUA au intrat într-un blocaj cvasitotal. Din acest moment orice compromis rezonabil, care presupunea o cedare de ambele părţi, nu a mai fost posibil. Orice cedare din partea NATO, oricât de mică, a devenit practic imposibilă, pentru că ar fi creat impresia că preşedintele Miloşevici a câştigat. Acest război ciudat este însoţit de costuri de ambele părţi. Dacă, pentru Serbia, costurile se măsoară în primul rând prin pierderile de vieţi omeneşti, prin reducerea capacităţii militare şi distrugerea infrastructurii strategice şi a industriei, pentru SUA, costurile sunt în primul rând politice. 

La ora actuală s-a intrat practic într-o zonă a iraţionalului. Pentru NATO costurile politice, care cresc în fiecare zi, nu par a mai conta, pentru simplul motiv că cel mai mare cost este perceput ca fiind lăsarea impresiei că Miloşevici n-a cedat complet şi explicit. În ceea ce îi priveşte pe sârbi, uriaşele costuri materiale şi umane nu par a-i demobiliza, ci, dimpotrivă, îi îndârjesc şi mai mult.

Miza pentru SUA a devenit însăşi existenţa NATO, după cum constata de curând politologul american Zbigniew Brzezinski, care deţine o influenţă redutabilă în politica externă şi de securitate americană, deşi nu este plasat în ierarhia formală. Orice compromis, care îndepărtează soluţia finală de planul NATO, reprezintă o ameninţare existenţială pentru Alianţă. 

De aceea, Brzezinski sugerează îndeplinirea scopurilor politice ale campaniei NATO prin orice mijloace, printr-un angajament american lipsit de ambiguitate şi de lungă durată.

Dorinţa SUA în acest moment este de a obţine capitularea totală şi explicită din partea preşedintelui Miloşevici. Acest lucru se poate realiza în două variante:

1. Prelungirea atacurilor aeriene pe timp nelimitat, până când distrugerile provocate Serbiei vor determina conducerea iugoslavă şi sârbă să cedeze. Această variantă are limitele ei, în cazul în care nu se realizeză relativ rapid. Aducerea Serbiei la "epoca de piatră" sau la "nivelul din 1389", cum sugerează un articol din “International Herald Tribune”, va fi percepută de opinia publică occidentală şi de alte state ca ducând la o situaţie inacceptabilă, mai ales datorită amplificării victimelor umane. Pe de altă parte, prelungirea fără limită a atacurilor aeriene este posibil să producă disensiuni în rândul NATO (părere exprimată şi de fostul preşedinte american George Bush).

2. Atac terestru limitat la Kosovo sau atac general asupra Belgradului. Varianta este puţin populară în Occident, costă scump, va produce pierderi umane în rândul aliaţilor şi va tensiona relaţiile cu Rusia. Trebuie luate în calcul dificultăţile militare de a angaja o asemenea acţiune într-un mediu ostil, precum şi reticenţa vecinilor Serbiei pentru această soluţie. Practic, NATO nu are opţiuni militare terestre acceptabile.

Soluţia politico-diplomatică este blocată în acelaşi punct în care s-au împotmolit şi negocierile de la Rambouillet: problema prezenţei internaţionale. Americanii insistă ca forţa de pace să fie miltară şi condusă de NATO. Serbia percepe acest tip de forţă ca o pierdere a suveranităţii. Acest blocaj, legat de suveranitatea sârbilor în Kosovo sau de statutul viitor al provinciei Kosovo, este în prezent major.

Descriindu-i pe sârbi ca pe nişte maniaci care savurează genocidul, administraţia americană împinge inevitabil spre independenţa provinciei Kosovo. Acest lucru are două consecinţe negative: îndepărtează soluţia moderată, care presupune totuşi o negociere cu preşedintele Miloşevici, şi activează spaimele geopolitice ale vecinilor care, cu excepţia Albaniei şi, poate, parţial a Bosniei, nu agrează soluţia independenţei provinciei Kosovo. 

Creşterea frecvenţei iniţiativelor diplomatice (şi au fost numeroase în ultimile zile: Cernomârdin, congresmenii americani la Viena, prilejul oferit de eliberarea prizonierilor americani de Jesse Jackson, varianta Rugova) crează o presiune suplimentară asupra americanilor.

Intransigenţa SUA poate fi atenuată numai într-o conjunctură în care presiunea internaţională ar putea crea riscul unor fisuri în coeziunea NATO. În această situaţie SUA ar putea accepta o soluţie de compromis. 

 

2. G-8 – un acord pentru Kosovo

Joi, 6 mai 1999, s-au reunit la Bonn miniştrii de externe ai Grupului celor opt (G-8), alcătuit din statele cele mai puternice ale lumii – SUA, Germania, Franţa, Marea Britanie, Italia, Canada, Japonia, plus Rusia şi au căzut de acord asupra unei strategii comune privind soluţionarea conflictului din Kosovo. 

Acordul, numit “Catalogul de principii”, conţine: “deplasarea în Kosovo a unei prezenţe internaţionale eficace, civile şi de securitate” sub egida Naţiunilor Unite, încetarea imediată a violenţei în regiune, retragerea din zonă a forţelor sârbe, demilitarizarea trupelor UCK şi reîntoarcerea refugiaţilor la căminele lor. 

Textul se referă şi la instalarea unei “administraţii interimare” în Kosovo, care trebuie să fie decisă de Consiliul de Securitate, precum şi un proces politic care să pregătească o autonomie substanţială a regiunii Kosovo. 

Imediat după anunţarea adoptării acordului, oficialii NATO au salutat rezultatele pozitive ale reuniunii, considerând-o “o etapă foarte importantă pentru rezolvarea politică a crizei". Ministrul de externe al Germaniei, Joschka Fischer, care a prezidat reuniunea, a declarat că, până când deosebirile de vedere existente nu vor fi rezolvate, bombardamentele vor continua.

Şeful diplomaţiei ruse, Igor Ivanov, a declarat, însă, că “este imposibil să găsim o soluţie reală, o reglementare practică a crizei, fără întreruperea prelalabilă a operaţiunilor militare”. 

S-au conturat astfel perspectivele reale ale unui compromis reciproc acceptabil, chiar dacă mai rămân de discutat multe aspecte importante ale strategiei de pace.

 

3. UE - Noul tratat european

Pe 1 mai 1999, a intrat în vigoare noul Tratat European de la Amsterdam. 

Tratatul de la Maastricht a lansat moneda unică europeană, în 1991, însă Tratatul de la Amsterdam, care a fost acceptat în iunie 1997 de cei 15 şefi de stat şi de guvern din ţările UE, va aduce schimbări mai puţin spectaculoase.

Acest document conferă mai multă putere Parlamentului European, fără a pregăti însă Uniunea Europeană pentru acceptarea, în viitorul deceniu, de noi membri din Europa Centrală şi de Est, şi statelor Cipru şi Malta.

Singurul câştig înregistrat de Tratatul de la Amsterdam este, în cele din urmă, extinderea prerogativelor Parlamentului European (PE) care-şi dublează numărul sectoarelor şi care poate bloca sau amenda legislaţia europeană.

Procedura codecizională – care obligă Consiliul de Miniştri al UE şi Parlamentul European să colaboreze înainte de a lua vreo decizie – se aşteaptă să fie aplicată în toate domeniile, mai puţin în ce priveşte Uniunea Economică Monetară (UEM), politica agricolă comună şi securitatea comună.

Tratatul acordă, totodată, Parlamentului dreptul de a superviza desemnarea preşedintelui Comisiei Europene care, de acum înainte, va trebui să obţină sprijinul legislativului european pentru a-şi intra în atribuţii. Tot Parlamentul European îi va învesti şi pe cei 20 de comisari europeni, care vor continua să fie desemnaţi de guvernele ţărilor membre ale UE.

În schimb, prin Tratatul de la Amsterdam nu se realizează reformarea instituţiilor europene în trei puncte cheie: reducerea numărului de comisari europeni (20 actualmente), un nou echilibru al reprezentării în cadrul Consiliului de Miniştri între ţările mari şi mici ale Uniunii şi creşterea numărului necesar de voturi în ceea ce priveşte majoritatea calificată pentru luarea deciziilor.

Aceste reforme sunt considerate indispensabile pentru a evita o paralizie a instituţiilor europene, într-o Europă lărgită la 20 sau 25 de membri, după aderarea în viitorul deceniu a ţărilor nominalizate din Europa de Est, a Ciprului şi Maltei.

Teoretic, unul din câştigurile cele mai importante ale Tratatului de la Amsterdam este impunerea noţiunii de “cooperare întărită”. Cu toate acestea, o clauză adoptată la iniţiativa Marii Britanii permite oricărei ţări să refuze o cooperare întărită în numele interesului naţional. Acest concept nu poate fi aplicat în cazul problemelor bugetare, legate de politicile comune (agricolă, fonduri structurale), al politicii comerciale, pieţei unice, transporturilor şi referitor la tot ceea ce priveşte acordarea cetăţeniei în spaţiul UE.

Tratatul de la Amsterdam conturează şi conceptul denumit Politica Externă şi de Securitate Comună (PESC), care urmăreşte să confere Uniunii o identitate pe plan internaţional.

Viitorul preşedinte al Comisiei Europene, Romano Prodi, a avertizat marţi, 4 mai, în discursul de investitură adresat Parlamentului European, că viitorul Uniunii Europene “ar putea fi compromis” în cazul în care în următoarele “trei sau patru luni” nu se ajunge la o soluţionare paşnică a conflictului din Balcani. “Trebuie să ne gândim încă de pe acum să organizăm perioada postbelică, să găsim mijloacele necesare pentru aplicarea în Balcani a unei soluţii care, în statele UE, a permis rezolvarea conflictelor prin edificarea unei economii avansate”, a apreciat dl. Prodi, care a propus organizarea unei mari conferinţe internaţionale asupra Balcanilor.

 

4. A V-a sesiune a Consiliului de Asociere România-UE

Cea de-a cincea sesiune a Consiliului de Asociere România-UE a avut loc la 27 aprilie, la Luxembourg. Reuniunea s-a desfăşurat într-un context favorabil ţării noastre, în condiţiile în care, în ziua anterioară, Consiliul miniştrilor de externe ai statelor membre UE a adoptat o Declaraţie prin care a fost clar exprimat sprijinul politic al Celor 15 pentru România şi Bulgaria, mai exact pentru contribuţia lor la stabilitatea regională în Europa de Sud-Est. 

În timpul reuniunii, comisarul european Hans van der Broek, a promis că va argumenta scoaterea României şi Bulgariei de pe “lista neagră” a vizelor, lucru susţinut şi în conferinţa de presă comună, de după întâlnire. 

În cadrul Consiliului de Asociere, s-a făcut un schimb de documente prin care au fost prezentate în detaliu progresele înregistrate de România în procesul de pregătire pentru aderare şi un Document al UE de monitorizare a acestor progrese. 

Dl. Andrei Pleşu a menţionat aşteptările României privind adoptarea de către Consiliul European de la Helsinki, care va avea loc în decembrie, a unei decizii de începere a negocierilor de aderare, care să menţină caracterul global al procesului de lărgire a UE pe baza rezultatelor pozitive înregistrate de candidaţi.

În acest sens, România, ca ţară semnatară a Parteneriatului pentru Aderare cu Uniunea (ce reprezintă pentru UE cadrul unic prevăzut de strategia întărită de pre-aderare pentru acordarea diferitelor forme de sprijinire a pregătirii statelor candidate), s-a angajat să elaboreze Programul Naţional de Aderare a României la Uniunea Europeană (PNAR). PNAR este un document evolutiv, elaborat în baza Hotărârii de Guvern nr.114/1999 şi coordonat de Departamentul pentru Integrare Europeană (DIE). 

Programul va fi prezentat anual instituţiilor Uniunii Europene, constituind angajamentul concret al României pentru integrare şi prefigurând orizontul de timp la care România va îndeplini majoritatea criteriilor de aderare. Documentul a fost actualizat până acum de patru ori (în octombrie 1998 a fost prezentată ultima versiune) iar, la sfârşitul lunii mai, va fi prezentată cea de-a cincea versiune. Comisia Europeană va revedea Parteneriatul pentru Aderare şi va prezenta o nouă versiune, probabil în toamna lui 1999. 

În pregătirea Reuniunii Comitetului Mixt Parlamentar România-Uniunea Europeană din 20-21 aprilie 1999, care a avut loc la Bruxelles, delegaţia României a avut o şedinţă de lucru cu şeful Misiunii României la Uniunea Europeană şi cu ambasadorul României la NATO, pentru informare cu privire la modul în care este percepută România de aceste organisme.

Aprecierile Uniunii Europene privind România:

Plusul câştigat după ultima evaluare, potrivit căreia România şi-a îndeplinit criteriile politice, este pe cale să se piardă din următoarele motive:

· lipsă de voinţă politică pentru reforme structurale şi grăbire a privatizării;

· funcţionarea defectuoasă a administraţiei.

Principala problemă pentru România o reprezintă starea generală a economiei. Există percepţia că, în prezent, în România obiectivul prioritar este intrarea României în NATO, lăsându-se pe un plan secund aderarea la UE.

Poziţia reprezentantului Comisiei Europene:

· Au fost apreciate pozitiv evoluţiile din ultimele luni privind: adoptarea unui buget de austeritate, existenţa unui plan ambiţios de privatizare şi a unui plan de restructurare sectorială în industrie;

· Încheierea acordurilor cu FMI este considerată de maximă importaţă pentru România;

· România trebuie să-şi îmbunătăţească modul de absorbţie a fondurilor puse la dispoziţie de UE; 

· UE va participa prin fondurile PHARE la acoperirea costurilor cu disponibilizările de personal;

· Pentru formarea funcţionarilor din administraţie şi pregătirii ca instituţiile de a aplica acquis-ul comunitar, începând cu acest an vor activa în România 15 consilieri pe diferite sectoare, urmând ca numărul lor să se dubleze în anul viitor;

S-au semnalat rămâneri în urmă în ceea ce priveşte:

· stabilirea cadrului complet pentru administraţia publică, inclusiv pentru funcţiile publice;

· ritmul reformei justiţiei;

· legislaţia şi formele complete de protecţie a copilului;

· integrarea rromilor în viaţa socială;

Sunt necesare eforturi mai mari în următoarele domenii:

· piaţa internă;

· mediul înconjurător;

· afaceri interne şi justiţie (controlul la frontiere, imigrarea ilegală).

Poziţia reprezentantului preşedintelui UE în exerciţiu

S-a apreciat că situaţia economică din România s-a deteriorat grav. În domeniul justiţiei, activitatea judecătorilor şi lupta anticorupţie trebuie îmbunătăţite. Se cere un grad de protecţie mai mare pentru fiecare cetăţean şi, în mod special pentru rromi. Armonizarea legislaţiei privind piaţa internă şi mediul înconjurător este nesatisfăcătoare. 

 

5. Consiliul Europei - 50 de ani de existenţă

În urmă cu cincizeci de ani, guvernanţii din zece ţări europene, reuniţi la Londra se angajau să colaboreze strâns pentru apărarea drepturilor omului şi consolidarea democraţiei şi a statului de drept în ţările lor şi hotărau să creeze Consiliul Europei.

În perioada 5-7 mai a.c., importante personalităţi politice europene participă la ceremoniile aniversare ale Consiliului Europei, la Londra. În paralel, au loc manifestări şi la Strasbourg şi Budapesta. Astăzi Consiliul Europei acoperă întreg continentul şi înglobează o populaţie de peste 800 milioane de locuitori, fiind cel mai mare for european de cooperare pentru găsirea de soluţii la problemele continentului şi pentru reforma democratică a societăţii europene. 

Consiliul Europei se află în prezent în căutarea unui secretar general, pentru a-l înlocui pe Daniel Tarschys, mandatul acestuia fiind prelungit pentru a putea asigura buna derulare a ceremoniilor aniversare ale Organizaţiei. În septembrie, suedezul Daniel Tarschys îşi încheie mandatul şi pentru această funcţie candidează trei personalităţi.

Terry Davis, 61 de ani, deputat laburist de 22 de ani şi candidat oficial al Marii Britanii. Membru în Adunarea Parlamentară din 1992, el este autorul mai multor rapoarte economice şi politice şi intervine frecvent în dezbateri. Dar, cum actualul preşedinte al Adunării Parlamentare este lordul Russell Johnston, doi britanici în posturi de comandă la Consiliul Europei ar fi, probabil, prea mult.

Hanna Suchocka, 53 de ani, membră a partidului "Uniunea pentru liberatate", provenit din Solidarnostul lui Lech Walesa, reprezintă Polonia. Se pare că ea beneficiază de mai multe atu-uri, printre care şi prestigiul de fost prim-ministru, funcţie pe care a deţinut-o în ţara sa între 1992-1993. Ea simbolizează şi extinderea Consiliului spre Europa Centrală şi de Est. Dar are şi o serie de puncte slabe: nu este membră a Adunării decât din 1997, iar actuala funcţie de ministru al Justiţiei o împiedică să-şi consacre timpul unei campanii electorale.

Walter Schwimmer, 57 de ani, candidat oficial al Austriei. Om al consensului şi unul dintre reprezentanţii Adunării Parlamentare, al cărui membru este de opt ani, pentru moment, ocupă locul favorit. Adept al centrismului, a ştiut să dezamorseze conflictele dintre greci, ciprioţi şi turci. De asemenea, este preferat de mulţi deputaţi din Est, fiind un susţinător al ţărilor lor.

Rolul de secretar general nu este deloc uşor. El execută deciziile Consiliului de Miniştri, dar se poate prevala de legitimitatea sa democratică şi orice intervenţie ar face în numele organizaţiei - el fiind ales de parlamentarii din statele membre - are o anume greutate politică.

 

6. Reuniunea G-7 privind reconstrucţia Europei de Sud-Est

Reuniunea miniştrilor de finanţe din Grupul celor 7 state cele mai industrializate ale lumii (G-7), a avut loc la Washington, pe 27 aprilie 1999, şi a abordat problema reconstrucţiei regiunii Balcanilor după încetarea conflictului din provincia sârbă Kosovo. 

În comunicatul final se arată că instituţiile internaţionale şi FMI trebuie să joace un rol crucial în cadrul eforturilor de reconstrucţie. S-a cerut o evaluare completă a efectelor economice şi financiare ale acestui conflict şi formularea unor strategii pentru a răspunde problemelor imediate şi pe termen lung ale statelor din regiunea Balcanică. La reuniune, Comisia Europeană a prezentat o estimare conform căreia reconstrucţia regiunii Balcanilor va costa aproximativ 30 miliarde de dolari. 

Fondul Monetar Internaţional (FMI) şi Banca Mondială (BM), la reuniunea de primăvară ce s-a desfăşurat între 27-28 aprilie, au reanalizat costul reconstrucţiei economice în regiunea Balcanilor. Banca Mondială şi Uniunea Europeană urmează să realizeze un cadru prin care să definească şi să coordoneze necesităţile economice şi modalităţile de asistenţă pentru ţările din Balcani afectate de urmările conflictului din Kosovo.

S-a apreciat că statele afectate de conflictul din Kosovo vor avea nevoie de o finanţare externă în valoare de 1826 milioane dolari, în cazul în care campania NATO împotriva RF Iugoslavia va continua pe parcursul întregului an şi o finanţare de 807 milioane dolari în cazul soluţionării rapide a conflictului. Acest calcul nu include Iugoslavia şi se referă la ţări precum Albania, Bosnia-Herţegovina, Bulgaria, Croaţia, Macedonia şi România.

 

7. Reuniunea de la Tblisi

Pe 30 aprilie a avut loc cea de-a 13-a reuniune a miniştrilor de externe din cadrul Cooperării Economice a Mării Negre.

Au participat miniştri şi adjuncţi ai miniştrilor de externe din Albania, Armenia, Azerbaidjan, Bulgaria, Georgia, Republica Moldova, România, Federaţia Rusă, Turcia şi Ucraina. De asemenea, cu statut de observator, au mai participat delegaţii din Austria, Egipt, Franţa, Germania, Israel, Italia, Polonia şi Slovacia, precum şi reprezentanţi ai OSCE, PNUD, ai Comisiei Europene, ai Adunării Parlamentare a CEMN, ai Centrului Internaţional de Studii asupra Mării Negre, ai Asociaţiei Porturilor la Marea Neagră şi Azov. Delegaţia României a fost condusă de ministrul de externe al României, domnul Andrei Pleşu.

Cu această ocazie a fost lansată Organizaţia Economică Regională a CEMN pentru facilitarea schimburilor comerciale dintre ţările semnatare şi conectarea instituţională la structurile internaţionale. Relaţia cu Uniunea Europeană va ocupa o poziţie privilegiată. În acest cadru s-a adoptat platforma de cooperare CEMN-UE. România consideră că astfel CEMN devine un instrument util în procesul de preaderare la UE.

S-a discutat, de asemenea, despre apropiata intrare în funcţiune a Băncii Mării Negre pentru Comerţ şi Dezvoltare a cărei preşedinţie, la Consiliul Guvernatorilor, este deţinută, din aprilie 1999, de România.

 

8. Vizita primului-ministru britanic, Tony Blair, în România

În noaptea de 3-4 mai, domnul Tony Blair a sosit la Bucureşti, după ce, cu o zi înainte, vizitase Fosta Republică Iugoslavă a Macedoniei (FYROM).

Dimineaţa, primul ministru britanic a avut convorbiri, la Palatul Victoria, cu domnul Radu Vasile, iar apoi a fost primit la Palatul Cotroceni de către preşedintele României, domnul Emil Constantinescu, în cadrul unei ceremonii oficiale.

Cel mai spectaculos eveniment public al acestei vizite a fost discursul domnului Tony Blair, rostit în faţa Parlamentului României. În cadrul acestuia, primul-ministru britanic şi-a luat un angajament ferm, respectiv că “La Consiliul European de la Helsinki, din decembrie, Marea Britanie va sprijini invitarea României de a începe negocierile de aderare la Uniunea Europeană”.

În privinţa conflictului din Kosovo, domnul Blair a remarcat că “dacă acest conflict are importanţă pentru ţara mea, în schimb dumneavoastră sunteţi implicaţi mult mai profund…Noi suntem impresionaţi de această criză, dar dumneavoastră vă ameninţă viitorul”, fiind “chiar un pericol mai mare (decât pentru NATO) pentru România şi alte ţări aflate în prima linie”.

Primul-ministru britanic a ţinut să precizeze că a remarcat poziţiile din Parlamentul României cu ocazia luării în discuţie a cererii NATO de survol deasupra spaţiului aerian al ţării: “Consider că aţi luat o decizie importantă, decizia corectă”, “însă şi felul cum s-a ajuns la o asemenea decizie este important”.

Cu privire la soarta Serbiei, domnul Blair a afirmat că: “O întoarcere la democraţie a fostei Iugoslavii va debloca un viitor mai bun pentru întreaga regiune. O Serbie democratică are şi ea un viitor în Europa”.

Premierul britanic a remarcat rolul jucat de România în acest conflict şi a recunoscut că ţara noastră a fost nevoită să suporte grele pierderi şi să facă sacrificii şi a promis că “nivelul asistenţei Uniunii Europene acordate României va ţine seama de povara creată de criza din Kosovo”.

Dl. Blair a considerat răspunsul la situaţia din Kosovo ca un test pentru toată lumea, dar mai ales pentru ţările ca România, aflate în prima linie. El a precizat “Acum vă aflaţi în procesul trecerii acestui test”.

Concluzia discursului s-a referit şi la o nouă viziune asupra Europei în care dl.Blair a afirmat că “veţi deveni parte a noii Europe pe care o construim”.

  

Anexe

Raportul anual al Institutului Internaţional de Studii Strategice din Londra (sinteză AFP)

Criza din Kosovo

Pe viitor, va trebui ca strategii occidentali să imprime o mai mare credibilitate “diplomaţiei care se bazează pe ameninţarea cu recurgerea la forţă” trăgând învăţăminte de pe urma tergiversărilor NATO, care l-au încurajat pe Slobodan Miloşevici să încerce “o lovitură de poker”, respingând orice soluţie negociată în Kosovo, apreciază Institutul de Studii Strategice (IISS), în bilanţul strategic anual dat publicităţii la Londra.

Unul dintre numeroşii parametri care l-au incitat pe preşedintele iugoslav la această intransigenţă a fost “aversiunea declarată a NATO care preconiza desfăşurarea de trupe terestre” pentru a stopa reprimarea de către sârbi a locuitorilor de etnie albaneză ai provinciei Kosovo.

Aceasta l-a încurajat pe Miloşevici “să-şi dea aere”: să suporte raidurile aeriene în speranţa că NATO nu va urmări să distrugă dominaţia sârbă “astfel încât să inverseze raportul de forţe în favoarea exclusivă a Armatei de Eliberare din Kosovo (UCK)”.

Regretabila declanşare a unor raiduri aeriene masive de către NATO, la sfârşitul lunii martie, “ridică serioase semne de întrebare cu privire la îmbinarea forţei şi a diplomaţiei”, scriu experţii în legătură cu acest subiect.

“Dacă diplomaţii i-ar fi spus lui Miloşevici că independenţa provinciei Kosovo va fi impusă cu forţa, Miloşevici ar fi putut opta eventual pentru varianta diplomatică mai îngăduitoare, oferită la Rambouillet”. Conferinţa de la Rambouillet a încercat în zadar să impună o formulă de autonomie, acceptată în cele din urmă de albanezii din Kosovo, dar respinsă de Belgrad.

“Va trebui ca strategii occidentali să elaboreze formule mai convingătoare pentru a-şi adapta diplomaţia la ameninţarea cu recurgerea la forţă”, apreciază IISS. Prin aceasta, Institutul nu face decât să confirme validitatea, la peste un secol şi jumătate după formularea sa, a teoriei prusacului Karl von Clausevitz, teorie potrivit căreia războiul “este continuarea diplomaţiei prin alte mijloace”.

IISS relevă că Miloşevici intenţiona să exercite o presiune crescândă asupra majorităţii albaneze din Kosovo pentru “a purifica etnic” partea nordică a provinciei şi a impune în final o partajare. “Occidentul ar fi putut atunci să se gândească ani de zile la ce se putea face cu restul provinciei, în afara cazului în care restul provinciei ar fi primit dreptul să se alipească Albaniei”.

După intervenţia NATO, “rezultatul episodului Kosovo este clar”, indica IISS. Nu se mai pune problema autonomiei propuse la Rambouillet. Kosovo va deveni de facto independent: el va avea propriile instituţii alese, dominate de albanezi şi probabil o forţă de poliţie etnică, creată pornind de la nucleul UCK.

Dar, “legal”, Kosovo va rămâne o parte a federaţiei iugoslave. Din cauza istoriei regiunii, occidentalii vor fi înclinaţi să creadă că această soluţie este “cazul cel mai rău. Dar ea va purta în sine germenii instabilităţii iar perenitatea sa va depinde de prezenţa continuă a unor trupe străine”.

 

SUA

În ciuda agitaţiei interne în legătură cu procesul de destituire, căruia i-a făcut faţă preşedintele Bill Clinton, SUA au avut, în 1998, un rol diplomatic internaţional hiperactiv, dar care nu a părut niciodată să se bazeze pe o strategie globală, consideră Institutul Internaţional de Studii Strategice (IISS), cu sediul la Londra.

Washingtonul a asistat la o slăbire a încercărilor sale de parteneriat cu foştii săi inamici, Rusia şi China, indică IISS în raportul său strategic anual. Ameninţările, a căror replică au fost intervenţiile diplomatice şi militare americane, sunt mult mai mult îndreptate în direcţia credibilităţii sale propriu-zise, iar rezultatele nu au reprezentat nicăieri “un succes total”.

“Retorica energică”promovată de Madeleine Albright “s-a rezumat, prea des, la nişte fanfaronade”, ca, de exemplu, în cazul intransigenţei Washingtonului în chestiunea extrădării suspecţilor atentatului din Lockerbie de către Libia. Doar un aranjament în privinţa “condiţiilor umanitare” acordate celor doi libieni şi medierea flexibilă asigurată de preşedintele sud-african Nelson Mandela au permis epilogul din martie 1999.

Un alt exemplu îl oferă relaţiile cu Israelul, reduse la stadiul “de acreală neobişnuită, dar nu inedită”. Secretarul de Stat a început prin a ameninţa Israelul cu “o reexaminare” fundamentală a abordării americane, în lipsa punerii în aplicare a acordurilor de la Oslo, pentru a ceda, în final, obstrucţionismului lui Benjamin Netanyahu, SUA “nefiind, în definitiv, atât de pregătite să se confrunte cu consecinţele politice interne” ale fermităţii lor. Credibilitatea ameninţărilor Washingtonului împotriva Irakului a fost, de asemenea, afectată de erodarea coaliţiei internaţionale. 

În criza din Kosovo, dna Albright a “angajat prestigiul său personal” cu privire la încheierea negocierilor de la Rambouillet, cu un succes “limitat" şi în această chestiune. În acest punct, SUA au fost incapabile să frâneze deteriorarea parteneriatului cu o Rusie furioasă din cauza atacurilor NATO.

Sunt încă şi mai pesimiste previziunile IISS în privinţa relaţiilor chino-americane, care se îndreaptă către “un şoc frontal aproape garantat” după o perioadă de “euforie”. “Parteneriatul strategic” încheiat în vara lui 1998 s-a dovedit a fi “retorică pură”, estimează Institutul, în principal deoarece “China nu este un partener strategic al SUA”. În cel mai bun caz, o diplomaţie abilă va putea face în aşa fel încât Beijingul să nu devină “nici rival şi nici pericol grav”.

Printre factorii ce dau naştere unor tensiuni este şi diferendul referitor la Taiwan, cu o Chină “furioasă” faţă de o eventuală desfăşurare a unui sistem american de apărare antirachetă. La acesta s-a adăugat episodul de spionaj chinez de la laboratorul american de cercetare nucleară din Los Alamos.

Încercarea de înţelegere a Chinei cu Coreea de Nord nu este mai puţin ameninţată, dată fiind dezamăgirea Phenianului faţă de “dividendele” diplomatice şi economice reduse, primite în schimbul bunăvoinţei sale, precum şi frustrarea americană în faţa neputinţei sale de a suprima programele nord-coreene de rachete şi de alte arme de distrugere în masă. Coreea de Nord a făcut teste cu o rachetă balistică deasupra Japoniei, demonstrând controlul traiectoriei acesteia şi a unei capacităţi “cu mult peste ceea ce se aştepta”, iar Washingtonul are puternice bănuieli că această ţară ascunde un al doilea centru nuclear clandestin.

Chiar şi vechii aliaţi, cum este Franţa, au contestat în mod deschis hegemonia SUA, constrânse de partenerii lor din NATO să renunţe la o “globalizare” a Alianţei Nord-Atlantice cu prilejul redefinirii conceptului strategic al acesteia. Washingtonul este, în continuare, “nevoit să joace rolul gestionarului de crize” internaţionale, din Irak până în Kosovo, dar ar fi “de mirare ca abilitatea sa politică să nu dea greş, cel puţin în privinţa uneia din aceste provocări”, conchide IISS.

Rusia

Rusia continuă să se afunde în criza economică, iar apropierea alegerilor legislative din luna decembrie face să planeze pericolul apariţiei unui “demagog” care să exploateze cu promptitudine incapacitatea guvernului Primakov de a resorbi dificultăţile – se apreciază în raportul anual al Institutului Internaţional de Studii Strategice (IISS).

În pofida recentei reveniri în prim-planul scenei a preşedintelui Boris Elţîn, şeful statului “şi-a pierdut în mod clar influenţa politică”, relevă raportul.

“Viaţa cotidiană a populaţiei este sumbră, criminalitatea înfloritoare, politia funcţionează într-o manieră rudimentară, mulţi oameni care nu sunt plătiţi cu bani lichizi trebuie să recurgă la troc pentru a subzista" relevă IISS.

La sfârşitul anului 1998, produsul intern brut (PIB) al Rusiei a scăzut cu 4,6% în raport cu anul precedent, inflaţia anuală a fost de peste 90%, iar fuga capitalurilor străine a atins până la 2 miliarde de dolari pe lună, de la începutul lunii martie.

Mai grav, nici unul din partide şi candidatii pregătiţi să se înfrunte la alegerile din decembrie nu par să aibă proiecte credibile pentru a scoate ţara din marasm, după criza financiară din luna august, anul trecut. Şi nici o soluţie nu va fi “nedureroasă”, avertizează institutul.

IISS avertizează împotriva “apariţiei unui nou demagog”. “Criza a oferit avantaj de voturi ultranaţionaliştilor şi partidelor extremiste”. Chiar dacă aceste mişcări au puţine şanse să realizeze un scor semnificativ cu prilejul scrutinului, ele sunt în măsură să influenţeze atmosfera generală şi campania “marilor” candidaţi. 

IISS îşi exprimă neliniştea şi în legătură cu recrudescenţa sentimentelor antioccidentale în Rusia, ca urmare a bombardamentelor NATO asupra Iugoslaviei. Dacă puseul de naţionalism durează, “relaţiile (Moscovei cu Occidentul) se vor degrada în mod sigur”, în timp ce Rusia are nevoie presantă de credite din partea FMI pentru rambursarea datoriei sale.

Problema, pentru Moscova, este că, după mai mulţi ani de sacrificiu, populaţia “nu mai este dispusă” să continue pe această cale doar cu promisiunea unui “venit prosper”. În plus, puterea centrală trebuie să ţină seama de conflictele crescânde care o opun potentaţilor regionali, ce şi-au sporit influenţa în 1998. IISS îşi exprimă îngrijorarea, în cazul unei agravări a crizei economice, în legătură cu riscurile de dezmembrare a federaţiei ruse.

Chiar dacă nu şi-a dezvăluit în mod clar intenţiile, Evgheni Primakov este candidatul cel mai serios care să-i succeadă lui Boris Elţîn, după alegerile prezidenţiale din vara anului 2000. Dar, după un debut demn de laudă în calitatea lui de prim-ministru, urmărirea cu fervoare a stabilităţii politice l-a trasnsformat “în ostatic al majorităţii conservatoare” a Dumei (camera inferioară a Parlamentului), iar el s-a dovedit “incapabil” să pună în aplicare măsuri nepopulare, susţine institutul londonez.

IISS doreşte totuşi să creadă în posibilitatea unei soluţii pozitive la criza actuală. Aceasta ar putea, în mod paradoxal, favoriza apariţia “unei noi generaţii de lideri politici care să nu se mai ascundă în spatele umbrelor trecutului”.

Consiliul Europei - 50 de ani de existenţă

Momente importante din istoria Consiliului Europei: 

· 7-11 mai 1948 - Congresul pentru Europa de la Haga dă impulsul decisiv ce va duce la crearea Consiliului Europei.

· 5 mai 1949 - Tratatul de la Londra înfiinţează Consiliul Europei.

8-13 august, la Strasbourg, are loc sesiunea fondatoare a Comitetului de Miniştri şi a Adunării Parlamentare.

· 1950 - Semnarea Convenţiei de apărare a drepturilor omului şi libertăţilor fundamentale, primul instrument juridic internaţional ce garantează protecţia drepturilor omului (intrată în vigoare din 1953) - act fundamental, a cărui semnare este obligatorie pentru toate statele ce aderă la această organizaţie paneuropeană.

· 2 mai 1951 - Germania devine membră cu drepturi depline în Consiliul Europei. Consiliul Europei trage o linie definitivă peste perioada de după război.

· 19 decembrie 1954 - La Paris are loc deschiderea procesului de semnare a Convenţiei culturale europene.

· 8 decembrie 1955 - Comitetul de Miniştri alege, ca emblemă a Consiliului Europei, drapelul european: cerc format din 12 stele aurii pe fond albastru (preluat de Comunitatea Europeană în 1986).

· 12 ianuarie 1957 - Se hotărăşte susţinerea periodică a Conferinţei Europene a Puterilor Locale, devenită în 1982 Conferinţa Permanentă a Puterilor Locale şi Regionale ale Europei.

· 18 septembrie 1959 - Crearea Curţii Europene a Drepturilor Omului, devenită prin Protocolul din 1995 Curtea Unică a Drepturilor Omului. 

· 18 octombrie 1961 – La Torino are loc deschiderea procesului de semnare a Cartei Sociale Europene.

· 28 septembrie 1965 - La Strasbourg are loc inaugurarea primului Palat al Drepturilor Omului.

· 5 mai 1972 - Adoptarea imnului european, un aranjament al preludiului Odei bucuriei, din Simfonia a 9-a de Beethoven, semnat de Herbert von Karajan. La 1 iunie are loc inaugurarea primului Centru European pentru Tineret.

· 28 ianuarie 1977 - Are loc inaugurarea Palatului Europei de către preşedintele francez Valery Giscard D'Estaing.

· 28 aprilie 1983 - Are loc semnarea Protocolului 6 al Convenţiei Drepturilor Omului, referitor la abolirea pedepsei cu moartea.

· 1985 - La invitaţia ministrului german Hans- Dietrich Genscher, preşedintele Comitetului de Miniştri, Organizaţia examinează, pentru prima oară, o dezvoltare a relaţiilor Est-Vest, referindu-se la o identitate culturală europeană.

· 26 noiembrie 1987 - Semnarea Convenţiei Europene pentru Prevenirea Torturii şi Pedepselor sau Tratamentelor Inumane sau Degradante.

· 8 iunie 1989 - Crearea Statutului de Invitat Special la Adunarea Parlamentară a Consiliului Europei .

· 1989 - Comitetul defineşte "rolul viitor" al Consiliului Europei care, în fapt, amorsează deschiderea spre Est. Delegaţii din mai multe state centrale şi est-europene, ca şi din URSS, aflată în plină "perestroika", se reunesc periodic la Strasbourg, la nivel de experţi. Mihail Gorbaciov pronunţă un discurs despre "casa comună Europa". La 9 noiembrie, cade Zidul Berlinului.

· 13 noiembrie 1989 - Intrarea în funcţiune a Comitetului de Prevenire a Torturii

· 1990 - Ungaria este prima ţară din fostul bloc comunist care aderă la organizaţie.

· 7 octombrie 1993 - România a devenit membră a Consiliului Europei, prin ratificarea Convenţiei Drepturilor Omului.

· 8-9 octombrie 1993 - La Viena are loc primul summit al statelor membre. Se adoptă o declaraţie care confirmă vocaţia paneuropeană a Consiliului, în special în domeniul protecţiei minorităţilor naţionale şi al luptei împotriva rasismului.

· 17 ianuarie 1994 - Are loc crearea Congresului Puterilor Locale şi Regionale din Europa, CPLRE.

· 1 februarie 1995 - Semnarea Convenţiei-Cadru pentru Protecţia Minorităţilor Naţionale.

· 11 mai 1995 - Începe semnarea unui protocol privind crearea unei Curţi Unice a Drepturilor Omului, pentru a înlocui Curtea şi Comisia pentru Drepturile )mului. La 29 iunie are loc inaugurarea noului Palat al Drepturilor Omului.

· 29 iunie 1955 - Inaugurarea noului Palat al Drepturilor Omului de la Strasbourg de către preşedintele ceh, Vaclav Havel.

· 15 decembrie 1995 - Deschiderea Centrului European al Tineretului la Budapesta

· 3 mai 19996 - Semnarea Cartei Sociale revizuite.

· 1997 - Strasbourgul, oraşul Europei unite, găzduieşte, la 10 şi 11 octombrie, cel de-al doilea summit al statelor membre, care a consacrat Organizaţia în dublul său rol, de gardian al democraţiei, dar şi de şcoală a democraţiei.

· 12 ianuarie 1998 - Semnarea Protocolului care interzice clonarea fiinţelor umane.

· 3 noiembrie 1998 - Ceremonia de inaugurare a noii Curţi Europene a Drepturilor Omului.

· 5-6-7 mai 1999 - Au loc manifestări legate de cea de-a 50-a aniversare a Consiliului Europei, la Londra, Budapesta şi Strasbourg. 

